MT Il-Ġurnal Uffiċjali tal-Unjoni Ewropea C 63/10

Avviż dwar il-miżuri tal-anti-dumping fuq l-importazzjonijiet tal-imwejjed tal-mogħdija li joriġinaw mir-Repubblika Popolari taċ-Ċina u dwar il-ftuħ parzjali mill-ġdid tal-investigazzjoni tal-anti-dumping li tikkonċerna l-importazzjonijiet ta’ mwejjed tal-mogħdija li joriġinaw, inter alia, mir-Repubblika Popolari taċ-Ċina

2012/C 63/07

Bis-sentenza tagħha tat-8 ta’ Novembru 2011 fil-Kawża T-274/07, il-Qorti Ġenerali tal-Unjoni Ewropea annullat ir-Regolament tal-Kunsill (KE) Nru 452/2007 tat-23 ta' April 2007 li jimponi dazju definittiv anti-dumping u jiġbor definittivament id-dazju provviżorju impost fuq l-importazzjonijiet tat-twavel għall-mogħdija li joriġinaw mir-Repubblika Popolari taċ-Ċina u l-Ukrajna (1) (“ir-Regolament tal-anti-dumping definittiv” jew “ir-Regolament ikkuntestat”), sa fejn jirrigwarda l-importazzjonijiet fl-Unjoni Ewropea tal-imwejjed tal-mogħdija manifatturati minn Zhejiang Harmonic Hardware Products Co. Ltd. (“Harmonic” jew “il-kumpanija kkonċernata”).

Wara s-sentenza tat-8 ta’ Novembru 2011, l-importazzjonijiet fl-Unjoni Ewropea tal-imwejjed tal-mogħdija manifatturati minn Harmonic ma għadhomx suġġetti għall-miżuri tal-anti-dumping imposti mir-Regolament tal-Kunsill (KE) Nru 452/2007.

1. It-tagħrif lill-awtoritajiet doganali

B’konsegwenza ta’ dan, id-dazji definittivi tal-anti-dumping li tħallsu skont ir-Regolament (KE) Nru 452/2007 fuq l-importazzjonijiet fl-Unjoni Ewropea ta’ mwejjed tal-mogħdija li issa huma kklassifikati bil-kodiċijiet NM ex 3924 90 00, ex 4421 90 98, ex 7323 93 00, ex 7323 99 90, ex 8516 79 70 u ex 8516 90 00 (kodiċijiet TARIC 3924900010, 4421909810, 7323930010, 7323990010, 8516797010 u 8516900051) li joriġinaw mir-Repubblika Popolari taċ-Ċina u mmanifatturati mill-kumpanija msemmija hawn fuq (kodiċi addizzjonali TARIC A785), u d-dazji provviżorji miġburin definittivament skont l-Artikolu 2 tar-Regolament (KE) Nru 452/2007, għandhom jitħallsu lura jew jiġu rimessi. Il-ħlas lura jew ir-remissjoni għandhom jintalbu mingħand l-awtoritajiet doganali nazzjonali skont il-leġiżlazzjoni doganali applikabbli.

Barra minn hekk, l-importazzjonijiet fl-Unjoni Ewropea tal-imwejjed tal-mogħdija manifatturati minn Harmonic ma għadhomx suġġetti għall-miżuri tal-anti-dumping imposti mir-Regolament (KE) Nru 452/2007.

2. Ftuħ parzjali mill-ġdid tal-investigazzjoni tal-anti-dumping

Il-Qorti Ġenerali tal-Unjoni Ewropea, permezz tas-sentenza tagħha tat-8 ta’ Novembru 2011, annullat l-Artikoli 1 u 2 tar-Regolament (KE) Nru 452/2007 sa fejn dawn jimponu dazju tal-anti-dumping definittiv u jiġbru definittivament id-dazju provviżorju fuq l-imwejjed tal-mogħdija manifatturati minn Harmonic. Il-Qorti Ġenerali sabet li n-nuqqas ta’ konformità mal-perjodu previst fl-Artikolu 20(5) tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (2) (“ir-Regolament bażiku”) kien wieħed li fil-fatt affettwa d-drittijiet għad-difiża ta' Harmonic, u li l-Kummissjoni kisret ukoll l-Artikolu 8 tar-Regolament bażiku, li ta lil Harmonic id-dritt li toffri l-impenji tagħha sal-iskadenza tal-perjodu.

Il-Qrati jirrikonoxxu li (3), f'każijiet fejn proċediment ikun jikkonsisti f'għadd ta' stadji amministrattivi, l-annullament ta' wieħed minn dawk l-istadji ma jannullax il-proċediment kollu kemm hu. Il-proċediment tal-anti-dumping huwa eżempju ta’ tali proċediment magħmul minn diversi stadji. Għaldaqstant, l-annullament ta’ partijiet tar-Regolament tal-anti-dumping definittiv ma jimplikax l-annullament tal-proċedura kollha kemm hi qabel l-adozzjoni tar-Regolament inkwistjoni. Min-naħa l-oħra, skont l-Artikolu 266 tat-Trattat dwar il-Funzjonament tal-Unjoni Ewropea, l-istituzzjonijiet tal-Unjoni Ewropea huma obbligati li jikkonformaw mas-sentenza tat-8 ta' Novembru 2011 tal-Qorti Ġenerali tal-Unjoni Ewropea. Għaldaqstant, l-Istituzzjonijiet tal-Unjoni, meta jikkonformaw mas-sentenza, għandhom il-possibbiltà li jirrimedjaw l-aspetti tar-Regolament ikkontestat li wasslu għall-annullament tiegħu, filwaqt li ma jbiddlux il-partijiet mhux ikkontestati li ma jintlaqtux mis-sentenza (4). Wieħed għandu jinnota li s-sejbiet kollha l-oħra magħmula fir-Regolament ikkontestat, li ma kinux ikkontestati fiż-żmien determinat għar-rikuża u għalhekk ma kinux ikkunsidrati mill-Qrati u ma wasslux għall-annullament tar-Regolament ikkontestat, jibqgħu validi.

Għalhekk il-Kummissjoni ddeċidiet li terġa’ tiftaħ l-investigazzjoni tal-anti-dumping fir-rigward tal-importazzjonijiet tal-imwejjed tal-mogħdija li joriġinaw, inter alia, mir-Repubblika Popolari taċ-Ċina, li kienet infetħet f’konformità mar-Regolament bażiku. Il-ftuħ mill-ġdid għandu kamp ta’ applikazzjoni limitat għall-implimentazzjoni tas-sentenza msemmija hawn fuq f'dak li għandu x'jaqsam ma’ Harmonic.

3. Proċedura

Wara konsultazzjoni mal-Kumitat Konsultattiv, il-Kummissjoni ddeterminat li l-ftuħ parzjali mill-ġdid tal-investigazzjoni tal-anti-dumping huwa ġġustifikat u għalhekk b’dan tagħti bidu għall-ftuħ parzjali mill-ġdid tal-investigazzjoni tal-anti-dumping fir-rigward ta’ importazzjonijiet tal-imwejjed tal-mogħdija li joriġinaw, inter alia, mir-Repubblika Popolari taċ-Ċina, li nfetħet skont l-Artikolu 5 tar-Regolament bażiku permezz ta' avviż ippubblikat f’Il-Ġurnal Uffiċjali tal-Unjoni Ewropea (5).

Il-ftuħ mill-ġdid għandu kamp ta’ applikazzjoni limitat għall-implimentazzjoni tas-sentenza msemmija hawn fuq f'dak li għandu x'jaqsam ma’ Harmonic.

Il-partijiet interessati kollha huma b'dan mistiedna jippreżentaw l-opinjonijiet tagħhom, iressqu t-tagħrif u jipprovdu evidenza ta' sostenn. Dan it-tagħrif u l-evidenza ta' sostenn għandhom jaslu għand il-Kummissjoni fil-limitu ta' żmien stipulat fil-punt 4(a).

Barra minn hekk, il-Kummissjoni tista' tisma' lill-partijiet interessati, sakemm dawn jagħmlu talba fejn juru li hemm raġunijiet partikolari għalfejn għandhom jinstemgħu. Din it-talba għandha ssir fil-limitu ta' żmien stipulat fil-punt 4(b).

4. Limiti ta’ żmien

(a) Biex il-partijiet jippreżentaw ruħhom u jressqu t-tagħrif

Jekk iridu li l-ilmenti tagħhom jitqiesu waqt l-investigazzjoni, il-partijiet interessati kollha għandhom jippreżentaw ruħhom billi jikkuntattjaw lill-Kummissjoni, jippreżentaw l-opinjonijiet tagħhom u jressqu kwalunkwe tagħrif ieħor fi żmien 20 jum mid-data tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Għandha tinġibed l-attenzjoni għall-fatt li l-eżerċizzju tal-biċċa l-kbira tad-drittijiet proċedurali stabbiliti fir-Regolament bażiku jiddependi fuq il-preżentazzjoni tal-parti fil-limitu ta' żmien imsemmi qabel.

(b) Seduti ta' smigħ

Il-partijiet interessati kollha jistgħu japplikaw ukoll biex jinstemgħu mill-Kummissjoni fl-istess limitu ta' żmien ta' 20 jum.

5. Sottomissjonijiet bil-miktub u korrispondenza

Is-sottomissjonijiet u t-talbiet kollha magħmula mill-partijiet interessati għandhom isiru bil-miktub (mhux f'format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku u n-numri tat-telefown u tal-faks tal-parti interessata. Is-sottomissjonijiet kollha bil-miktub, inkluż it-tagħrif mitlub f’dan l-avviż, u l-korrispondenza mogħtija mill-partijiet interessati fuq bażi kunfidenzjali għandhom ikunu mmarkati bħala “Ristretti” (6) u, skont l-Artikolu 19(2) tar-Regolament bażiku, għandhom ikunu akkumpanjati minn verżjoni mhux kunfidenzjali, li għandha tkun immarkata “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Comission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

6. Nuqqas ta' kooperazzjoni

F’każijiet fejn xi parti interessata tirrifjuta l-aċċess jew ma tipprovdix it-tagħrif meħtieġ fil-limitu ta' żmien, jew tfixkel l-investigazzjoni b’mod sinifikanti, is-sejbiet, pożittivi jew negattivi, jistgħu jsiru skont l-Artikolu 18 tar-Regolament bażiku, abbażi tal-fatti disponibbli.

Fejn jinstab li xi parti interessata tkun tat tagħrif falz jew qarrieqi, dan it-tagħrif għandu jitwarrab u jistgħu jintużaw il-fatti disponibbli, skont l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b’mod parzjali, u jsir użu mill-fatti disponibbli, ir-riżultat jista’ jkun inqas favorevoli għal dik il-parti milli kieku kkooperat.

7. Ipproċessar ta' dejta personali

Ta’ min jinnota li kull dejta personali miġbura f’din l-investigazzjoni se tiġi trattata f'konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (7).

8. L-Uffiċjal tas-Smigħ

Ta’ min jinnota wkoll li jekk il-partijiet interessati jqisu li qegħdin jiltaqgħu ma’ diffikultajiet biex jeżerċitaw id-drittijiet ta’ difiża tagħhom, dawn jistgħu jitolbu l-intervent tal-Uffiċjal tas-Seduta tad-Direttorat Ġenerali għall-Kummerċ. Dan jaġixxi bħala medjatur bejn il-partijiet interessati u s-servizzi tal-Kummissjoni, u joffri, fejn ikun xieraq, il-medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f'dan il-proċediment, partikolarment fir-rigward ta' kwistjonijiet relatati mal-aċċess għall-fajl, mal-kunfidenzjalità, mal-estensjoni tal-limiti taż-żmien u mat-trattament tas-sottomissjonijiet bil-miktub u/jew orali tal-opinjonijiet. Għal aktar tagħrif u dettalji ta’ kuntatt, il-partijiet interessati jistgħu jikkonsultaw il-paġni fuq l-Internet tal-Uffiċjal tas-Smigħ fuq il-websajt tad-Direttorat Ġenerali għall-Kummerċ (http://ec.europa.eu/trade/tackling-unfair-trade/hearing-officer/index_en.htm)

(1) ĠU L 109, 26.4.2007, p. 12.

(2) ĠU L 343, 22.12.2009, p. 51.

(3) Il-Kawża T-2/95 Industrie des poudres sphériques (IPS) v il-Kunsill (1998) ECR II-3939.

(4) Il-Kawża C-458/98 P Industrie des poudres sphériques (IPS) v il-Kunsill (2000) ECR I-08147.

(5) ĠU C 29, 4.2.2006, p. 2.

(6) Dan ifisser li d-dokument ikun għal użu intern biss. Huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Ftehim dwar l-Anti-dumping).

(7) ĠU L 8, 12.1.2001, p. 1.